Korona: 'Spoedige optrede nodig van regering' | Netwerk24
Deur Llewellyn Prince 05 Maart 2020 14:57
Met die eerste geval van Covid-19 wat Donderdagmiddag in Suid-Afrika aangemeld is, moet die regering nou die nasie in sy vertroue neem en sy planne om die virus hier doeltreffend te beheer en te behandel, onmiddellik in die parlement ter tafel lê.
Siviwe Gwarube, DA-LP en woordvoerder oor gesondheid, het Donderdagmiddag so gesê toe sy die debat oor Suid-Afrika se gereedheid om die siekte te bestry, in die Nasionale Vergadering by die parlement geopen het.
"Alle voorkomingsmaatreëls moet nou getref word om die verdere verspreiding te verhoed en om dit so doeltreffend moontlik te behandel."
Volgens Gwarube is spoedige optrede nou nodig.
Sy het bygevoeg dat alle regeringsplanne oor die virus nou deur die parlement as die hoofwetgewende liggaam moet gaan. "Dit kan nie eers in die media bespreek en daarna na die parlement gebring word nie.
"Nou is nie die tyd vir arrogansie deur die uitvoerende gesag nie. Dit is tyd vir verenigde en beslissende leierskap," het Gwarube gesê.